**เทศบาลตำบลห้วยยอด งดจัดกิจกรรมทำบุญตักบาตร เนื่องในวันขึ้นปีใหม่ 2565 เพื่อลดความเสี่ยงและควบคุมการแพร่ระบาดของโรคติดเชื้อไวรัส COVID-19**

นายธวัชชัย วรพงศ์พัฒน์ นายกเทศมนตรีตำบลห้วยยอด เปิดเผยว่า ด้วยสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) ของจังหวัดตรัง ซึ่งอำเภอห้วยยอดมีการระบาดที่ตรวจพบผู้ติดเชื้อและผู้ป่วยอย่างต่อเนื่อง รวมทั้งในช่วงเทศกาลปีใหม่ที่มีการรวมตัว และเดินทางของประชาชน ที่มีความเสี่ยงต่อการแพร่ระบาดของโรคติดเชื้อไวรัสโคโรนา 2019 ประกอบกับประกาศการขยายระยะเวลาสถานการณ์ฉุกเฉินในทุกเขตท้องที่ทั่วราชอาณาจักร ตั้งแต่วันที่ 1 ธันวาคม 2564 จนถึงวันที่ 31 มกราคม 2565 และคำสั่งจังหวัดตรังเกี่ยวกับมาตรการาป้องกันและควบคุมการแพร่ระบาดของโรค ห้ามจัดกิจกรรม ซึ่งมีการรวมกลุ่มของบุคคลที่มีจำนวนรวมกันมากกว่า 150 คน เพื่อลดโอกาสเสี่ยงจากการติดเชื้อ

ทั้งนี้ เทศบาลตำบลห้วยยอด ได้ตระหนักถึงความปลอดภัยในชีวิตและสุขภาพของประชาชน เพื่อลดความเสี่ยงในการแพร่ระบาดของโรคติดเชื้อโควิด-19 และเพื่อความไม่ประมาท สอดคล้องกับมาตรการเฝ้าระวัง ป้องกัน และควบคุมการแพร่ระบาดของโรค จึงงดจัดกิจกรรมทำบุญตักบาตร เนื่องในวันขึ้นปีใหม่ ในวันที่ 1 มกราคม 2565

ในการนี้ นายกเทศมนตรีตำบลห้วยยอด กล่าวว่าในโอกาสปีใหม่ 2565 ขออาราธนาคุณพระศรีรัตนตรัยสิ่งศักดิ์สิทธิ์ทั้งหลาย และคุณความดีที่ท่านกระทำไว้ ได้โปรดดลบันดาลประทานพร ให้พี่น้องชาวห้วยยอดทุกท่าน จงประสบแต่ความสุข ความเจริญ การงานให้ก้าวหน้า การค้ารุ่งเรือง ปลอดโรค พ้นภัย ให้มีโชคลาภด้วยเงินทอง และประสบความสำเร็จในสิ่งพึงปรารถนาทุกประการ ตลอดปี 2565 และตลอดไป

พิมมาส จันทร์ผ่อง/นักประชาสัมพันธ์ชำนาญการ/ข่าว

23 ธันวาคม 2564